**Lehman Brothers Holdings Inc.** oli merkittävä yhdysvaltalainen rahoitusalan yritys, joka tunnettiin parhaiten maailmanlaajuisesta investointipankkitoiminnastaan. Yhtiö perustettiin vuonna 1850 Montgomeryssä, Alabamassa. Pankin liikevaihto oli 59 miljardia dollaria vuonna 2007 ja sillä oli noin 26 200 työntekijää vuonna 2008. Pankin pääkonttori sijaitsi New Yorkissa, Manhattanilla. Lehman Brothers oli yksi Yhdysvaltain pitkäikäisimmistä yhtiöistä.

Lehman Brothers hakeutui 15. syyskuuta 2008 Chapter 11 -menettelyn mukaiseen yrityssaneeraukseen. Hakemuksessaan yritys ilmoitti, että sillä on velkaa 768 miljardia dollaria (joista 155 miljardia joukkovelkakirjoissa) ja varoja oli puolestaan 638 miljardia dollaria. Lehman Brothers on suurin koskaan Chapter 11 -menettelyyn hakeutunut yritys.

Vaikeudet
---------

Lehman Brothers ajautui vakaviin vaikeuksiin vuonna 2007 puhjenneen subprime-kriisin vuoksi.

Osakkeen kurssi oli perjantaina 12. syyskuuta 2008 kaupankäynnin päätyttyä 3,65 dollaria. Maanantaina ensimmäisenä saneerausmenettelyuutisen jälkeisenä kaupankäyntipäivänä osakkeet vaihtoivat omistajaa vain muutamien kymmenien senttien kappalehintaan. Vielä 14. marraskuuta 2007 Lehman Brothersin osakkeen kurssi oli 67,73 dollaria.

Yrityssaneeraus
---------------

15. syyskuuta 2008 Lehman Brothers hakeutui Chapter 11 -menettelyn mukaiseen yrityssaneeraukseen. Pankki haki suojaa velkojiltaan ja yritti etsiä ostajaa meklaritoiminnoilleen. Myös neuvotteluja omaisuuden hoitoyksikön myynnistä jatkettiin. Ostajaehdokkaat Barclays ja Bank of America vetäytyivät aiemmin kyseisenä päivänä koko Lehman Brothersin ostoneuvotteluista.

Lehman Brothersin kaatuminen tuli yllättäen, sillä pankki julkisti kesäkuussa 2008 ensimmäistä kertaa historiassaan tappiollisen osavuosikatsauksen. Maaliskuussa Lehman Brothersin pääjohtaja Richard Fuld sai myös 22 miljoonan dollarin bonuksen hyvästä vuoden 2007 tuloksesta.

Ruotsalainen Swedbank oli lainannut Lehman Brothersille 1,3 miljardia dollaria (noin 8,5 miljardia kruunua). Suomalainen Front Capital oli myynyt sadoille asiakkaille yhteensä yli 30 miljoonan euron arvosta Lehman Brothersin liikkeelle laskemia indeksilainoja. Saksan valtion omistama KfW siirsi pankille 300 miljoonaa euroa (426 miljoonaa dollaria) vielä sen jälkeen kun tieto pankin romahduksesta oli julkaistu.

BBC:n mukaan Euroopan keskuspankki EKP ja Yhdysvaltain keskuspankki FED tukivat rahamarkkinoiden toimintaa. Lehmanin kaatuminen vaikutti akuutisti maailmanlaajuisesti osakemarkkinoihin ja dollarin kurssiin.

Lehman Brothersin päämaja New York Cityn Times Squarella myytiin Barclaysille.
### Toimintojen myynti

Brittipankki Barclays ilmoitti 17. syyskuuta 2008 ostavansa Lehmanin Pohjois-Amerikan pankkitoiminnan, New Yorkin päämajan ja kaksi tietojenkäsittelykeskusta New Jerseyssä. Alustava kauppahinta oli 1,75 miljardia dollaria. Myöhemmin lakimiesten päästyä yksimielisyyteen ehdoista sen arvioitiin olevan noin 1,35 miljardia dollaria, josta New Yorkin päämajarakennus muodosti 960 miljoonaa.

Japanin suurin pankkiiriliike Nomura Holdings kertoi 22. syyskuuta 2008 hankkineensa Lehmanin Aasian ja Tyynenmeren alueen toiminnot 358 miljoonan euron hintaan. Kaupan myötä 3 000 Lehmanin työntekijää siirtyi Nomuralle. 23. syyskuuta 2008 Nomura ilmoitti ostavansa myös Lehmanin Euroopan ja Lähi-idän toiminnot. Yhtiö arvioi pitävänsä suurimman osan Lehmanin Euroopan ja Lähi-idän toimintojen 2 500 työntekijästä. Lehmanin Euroopan ja Aasian toimintojen ostamisesta kilpaili myös Barclays.

Viimeinen myymätön Lehmanin toiminto, Yhdysvalloissa toimiva varainhallintayhtiö Neuberger Berman myytiin 3. joulukuuta 2008 sen toimivalle johdolle.

Katso myös
----------

* American International Group
* Bear Stearns
* HBOS
* Merrill Lynch

Lähteet
-------

1. 1 2 3  *Lehman Brothers Holdings Inc. Announces It Intends to File Chapter 11 Bankruptcy Petition*. Lehman Brothers, 2008. Teoksen verkkoversio (pdf) (viitattu 16.9.2008).
2. ↑  Lehman Lists Debts Of $613 Billion In Chapter 11 Filing Monday *CNN*.  15.9.2008. Viitattu 16.9.2008. (englanniksi)
3. ↑  Lehman to file for largest ever bankruptcy *Thedeal.com*.  15.9.2008. Viitattu 16.9.2008. (englanniksi)[vanhentunut linkki]
4. ↑  The 15 Largest Bankruptcies 1980 - Present  13.9.2008. Bankruptcydata.com.  Arkistoitu 27.1.2006. Viitattu 16.9.2008. (englanniksi)
5. ↑  Yhdysvaltain rahamarkkinakriisi syvenee, Lehman Brothers konkurssiin, YLE 15.9.2008
6. ↑  Pärjäilkäähän omillanne, pankkiirit[vanhentunut linkki], Talouselämä
7. ↑  Swedbank har fordringar i Lehman[vanhentunut linkki], DN
8. ↑  Sadoilla suomalaisilla Lehman Brothersin indeksilainoja, YLE 15.9.2008
9. ↑  'Certain Mistakes Just Can't Be Allowed to Happen', Spiegel
10. ↑  Barclays ostaa Lehman Brothersin ydinosat *YLE*.  17.9.2008. Viitattu 17.9.2008.
11. 1 2  Nomura ostaa Lehman Brothersin Aasian-toiminnot *Taloussanomat*.  22.9.2008. Viitattu 22.9.2008.
12. 1 2 3 4 5  Japan's Nomura buys Lehman's Europe, Mideast units *Forbes*.  23.9.2008.  Arkistoitu 26.9.2008. Viitattu 24.9.2008. (englanniksi)
13. ↑  De la Merced, Michael: Managers Win Auction for a Part of Lehman *The New York Times*.  3.12.2008. Viitattu 4.1.2009. (englanniksi)

Aiheesta muualla
----------------

* Lehman Makes It Official in Overnight Chapter 11 Filing The Wall Street Journal 15.9.2008
* Lehman Files for Bankruptcy; Merrill to Be Sold The New York Times 14.9.2008
* Lehman Monday The New York Times 15.9.2008
* Lehman Bros files for bankruptcy BBC News 15.9.2008
* Aktia Säästöpankilla Lehman-saamisia YLE 16.9.2008
* Nordealla ei saamisia Lehman Brothersilta YLE 16.9.2008